สิ้นสุวรรณี ชลานุเคราะห์ ครูนาฎศิลป์ละครรำไทย ศิลปินแห่งชาติปี 2533
นายชาย นครชัย อธิบดีกรมส่งเสริมวัฒนธรรม เปิดเผยว่า นางสุวรรณี ชลานุเคราะห์ ศิลปินแห่งชาติ สาขาศิลปะการแสดง (นาฏศิลป์ - ละครรำ) ปี 2533 ได้ถึงแก่กรรม ที่โรงพยาบาลศิริราช เนื่องจากอาการลิ่มเลือดอุดตันเส้นเลือดปอด  สิริอายุ 95 ปี โดยญาติได้ขอพระราชทานน้ำหลวงอาบศพ วันที่ 9 กันยายน 2564 เวลา 17.30 น. ณ ศาลา 1 และกำหนดสวดพระอภิธรรมศพระหว่างวันที่ 9– 11 กันยายน 2564 เวลา 18.00 น. ณ ศาลา 1 วัดบางไผ่ พระอารามหลวง จังหวัดนนทบุรี กรมส่งเสริมวัฒนธรรม ดำเนินการขอพระราชทานเพลิงศพ ในวันที่ 12 กันยายน 2564 เวลา 17.00 น. พร้อมมอบเงินช่วยเหลือเมื่อเสียชีวิตเพื่อร่วมการบำเพ็ญกุศลศพและเงินช่วยเหลือค่าจัดทำหนังสือเพื่อเผยแพร่ผลงานตามระเบียบสวัสดิการของศิลปินแห่งชาตินางสุวรรณี  ชลานุเคราะห์  เป็นละครหลวง สำนักพระราชวังรุ่นสุดท้าย ปลายสมัยรัชกาลที่ 7  เป็นนาฏศิลปินที่มีความเชี่ยวชาญนาฏศิลป์ไทย ทั้งแบบพื้นเมืองและแบบราชสำนัก เคยแสดงเป็นตัวเอกในละครแบบต่างๆ ให้กรมศิลปากรมาแล้วมากมายหลายเรื่องหลายตอน บทบาทที่ได้รับการยกย่องและนิยมชมชอบจากผู้ชมมากที่สุด คือตัวพระ เช่น อิเหนา สังข์ทอง พระไวย ไกรทอง สัตยวาน บางครั้งแสดงเป็น นางเอก เช่น ละเวงวัลลา โดยได้อนุรักษ์แบบแผนท่ารำนาฏศิลป์ไทยและละครรำไว้ได้มากที่สุด เคยแสดงและนำคณะไปแสดงแลกเปลี่ยนวัฒนธรรมในหลายประเทศ อุทิศตนเพื่อประโยชน์ให้แก่สาขาวิชาชีพมาเป็นเวลากว่า 50 ปี จนเป็นที่ยอมรับกันในวงการนาฏศิลปินว่าเป็นผู้มีความสามารถสูงยิ่ง